**Predkladacia správa**

Národná rada Slovenskej republiky uznesením č. 1514 zo 4. decembra 2018 schválila vyslanie príslušníkov Ozbrojených síl Slovenskej republiky do Irackej republiky za účelom poradenstva a výcviku jej obranných a bezpečnostných síl.

Účelom predmetného materiálu je úprava počtov príslušníkov Ozbrojených síl Slovenskej republiky pôsobiacich na území Irackej republiky a Kuvajtského štátu na počet do 51 príslušníkov Ozbrojených síl Slovenskej republiky, vrátane vyslania príspevku do národného podporného prvku a nových spôsobilostí modulu riadenia letovej prevádzky, meteorologického modulu a poľného zdravotníckeho zariadenia Role1 a/alebo Role2.

Materiál v tomto smere reflektuje zmeny bezpečnostného prostredia od roku 2018, revíziu operačného plánu pre Misiu NATO v Iraku (*NATO Mission Iraq - NMI*), ako aj na ukončenie pôsobenia výcvikového tímu Vojenskej polície v rámci spolupráce s Talianskou republikou.

Zároveň sa materiálom navrhuje rozšírenie možnosti pôsobenia Ozbrojených síl Slovenskej republiky aj na územie Kuvajtského štátu.  Návrh vychádza z požiadavky velenia operácie *Operation Inherent Resolve* (OIR) na pôsobenie príslušníkov OIR na vojenských základniach Spojených štátov amerických v Kuvajtskom štáte, ako aj zo skúseností z roku 2020, kedy z dôvodu zhoršenia bezpečnostnej situácie v Iraku boli vyslaní príslušníci Ozbrojených síl Slovenskej republiky dočasne premiestnení do Kuvajtského štátu.

Navrhované vyslanie príslušníkov Ozbrojených síl  Slovenskej republiky je v súlade s požiadavkami Organizácie Severoatlantickej zmluvy (NATO) a národnými prioritami pre nasadenie spôsobilostí Ozbrojených síl  Slovenskej republiky. Plne korešponduje so zahranično-bezpečnostnými záujmami Slovenskej republiky a so stratégiou NATO pre región.

Materiál sa predkladá v súlade s článkom 86 písm. l) Ústavy Slovenskej republiky, v zmysle ktorého vyslovenie súhlasu s predmetným vyslaním príslušníkov Ozbrojených síl Slovenskej republiky patrí do pôsobnosti Národnej rady Slovenskej republiky, keďže nejde o účel vyslania vymedzený Ústavou Slovenskej republiky spadajúci do rozhodovacej právomoci vlády Slovenskej republiky.

Materiál bol prerokovaný v BR SR a schválený vládou SR uznesením č. 234/2022 z 30. marca 2022.